DA Den Europæiske Unions Tidende CE 78/434

(2004/C 78 E/0456)

SKRIFTLIG FORESPØRGSEL E-2826/03

af Kathleen Van Brempt (PSE) til Kommissionen

(23. september 2003)

Om: Økokørsel

Der har i længere tid været tale om at indføre en ny, miljøvenlig form for bilkørsel via elektronisk udstyr i biler, den såkaldte økovenlige kørsel i Europa. Kommissionen bedes forelægge yderligere oplysninger om, hvorledes denne økokørsel skal foregå rent praktisk.

Kan Kommissionen oplyse, hvilke foranstaltninger den agter at træffe med henblik på at indføre en mere miljøvenlig bilkørsel?

Hvad mener Kommissionen om forslaget fra den nederlandske regering om at udstyre alle nye biler i Europa med en fartpilot og on-bord computer? Ifølge Nederlandene skulle man herved kunne mindske bilers brændstofforbrug og CO2-emissionen med ca. 10 %. Er dette forslag gennemførligt?

I medlemsstaten Belgien sker der mange lastbilulykker som følge af anvendelse af en fartpilot. Kan Kommissionen redegøre for sikkerhedsgarantierne i tilfælde af, at der indbygges elektronisk udstyr og især fartpiloter i biler?

Svar afgivet på Kommissionens vegne af Loyola de Palacio

(13. november 2003)

Et bredt udvalg af foranstaltninger kan tages under overvejelse med henblik på at reducere motorkøretøjers indvirkning på miljøet. I denne sammenhæng vil frivillige aftaler om CO2-emissioner og køretøjers tekniske forbedring komme til at spille en vigtig rolle.

Kørselsstilen er ligeledes en vigtig faktor. Resultaterne viser, at økokørsel åbner mulighed for at nedbringe energiforbruget med cirka 10 % og samtidig reducere ulykkestallet og de forurenende emissioner. Kommissionen har ydet støtte til en række projekter på dette område (jf. netstedet www.ecodrive.org). STEER-programmet, der indgår som led i programmet »Intelligent Energi — Europa«, vil indebære mulighed for at støtte andre projekter.

På det teknologiske område tager en række forskningsprojekter under det femte rammeprogram for forskning og udvikling sigte på at gøre motorkøretøjer mere miljøvenlige. Generelt er hovedformålet med disse projekter at udvikle ny motorteknologi, som både er mere brændstoføkonomisk (CO2) og renere. For eksempel er der gjort et stort arbejde i denne henseende som led i DEXA-projekterne (Diesel Engine Exhaust particles After treatment), der sigter mod at fjerne de partikler, der udstødes af dieselmotorer, og som led i VCR-projektet (Variable Compression Ratio for CO2-reduction of gasoline engine), der sigter mod at nedbringe brændstofforbruget og dermed CO2-emissionen i betydelig grad. Denne indsats følges op under det sjette rammeprogram, hvor nye projekter forventes at skabe nye fremskridt, både med hensyn til konventionelle motorer og med hensyn til brændselsceller på længere sigt.

Kommissionen agter at fremsætte et forslag til direktiv om energiserviceydelser inden for de kommende måneder. Dette forslag vil kunne indebære en forpligtelse for energileverandørerne til at bistå deres kunder med en bedre udnyttelse af energien. På transportområdet vil kunderne kunne få rådgivning til bedre at styre deres energibudget, kontrollere dæktrykket samt følge kurser i økokørsel.

For så vidt angår forslaget fra den nederlandske regering om at gøre installering af fartpiloter obligatorisk, må Kommissionen — eftersom typegodkendelse af motorkøretøjer er et anliggende, som sorterer under Fællesskabet — have forelagt et konkret projekt for at kunne vurdere den reelle indvirkning og det betimelige i at fremlægge et forslag for EU's lovgivende instanser. Hvorom alting er, drejer det sig om en blandt flere innoverende teknologier, der vil kunne anvendes med henblik på øget miljøbeskyttelse og øget sikkerhed. Indvirkningen af de forskellige valgmuligheder bør omhyggeligt overvejes, så man kan vælge den mest effektive.

For så vidt angår ulykker i Belgien, hvori der er indblandet lastvogne udstyret med fartpilot, henvises det ærede medlem til Kommissionens svar på skriftlig forespørgsel E-1501/03 (1).

(1) EUT C 70 E af 20.3.2004, s. 48.